На основу члана 46. Закона о локалној самоуправи ("Службени гласник РС" број 129/2007, 83/2014 - др.закон, 101/2016 - др.закон, 47/2018 и 111/2021 - др.закон), члана 29. став 7. Уредбе о капиталним пројектима („Службени гласник РС”, број 79/2023), члана 70. Статута Општине Владичин Хан ("Службени гласник Града Врања", број 7/2024- пречишћен текст), члана 30. Одлуке о Општинском већу Општине Владичин Хан ("Службени гласник Града Врања" број 9/2019), и члана 73. Пословника Општинског већа Општине Владичин Хан ("Службени гласник Града Врања", број 31/2020), Општинско веће Општине Владичин Хан на седници одржаној дана 06.06.2024. године, донело је:

Р Е Ш Е Њ Е

о образовању Комисије за капиталне инвестиције општине Владичин Хан

I

ОБРАЗУЈЕ СЕ Комисија за капиталне инвестиције општине Владичин Хан за локалне капиталне пројекте који се финансирају или суфинансирају из буџета општине Владичин Хан и чији процењени трошкови износе преко 2. 000. 000 еура и динарској противвредности у складу са одредбама Уредбе о капиталним пројектима („Службени гласник РС“, број 79/2023) у даљем тексту Комисија, коју чине:

* Данијела Поповић, председница Скупштине општине Владичин Хан,
* Горан Младеновић, председник општине Владичин Хан,
* Милош Стојановић, начелник Општинске управе општине Владичин Хан

II

Комисија у циљу делотворног и ефикасног управљања јавним средствима ће у погледу припреме, оцене, процене спремности и одабира локалних пројеката, праћења реализација, извештавања о учинку и вредновању свих позитивних и негативних ефеката капиталних пројеката обављати послове и надлежности Комисије утврђене Уредбом о капиталним пројектима, осим оне послове и надлежности за које је одредбама ове уредбе изричито прописано да их обавља искључиво Комисија за капиталне инвестиције образоване Одлуком Владе Републике Србије.

Комисија доноси Пословник о раду којим ближе уређује начин свог рада и одлучивања.

III

Административне и стручно техничке послове Комисије из тачке I овог Решења обављаће Одљење за финансије и привреду Општинске управе општине Владичин Хан у сарадњи са Одељењем за урбанизам, имовинско-правне, комуналне и грађевинске послове Општинске управе општине Владичин Хан.

IV

Решење ступа на снагу даном доношења и објавиће се на званичном сајту општине Владичин Хан.

V

Решење доставити члановима комисије.

**ОПШТИНСКО ВЕЋЕ ОПШТИНЕ ВЛАДИЧИН ХАН**

**БРОЈ: 06-67/8/24-III**

 **П Р Е Д С Е Д Н И К,**

 **Горан Младеновић**

**О б р а з л о ж е њ е**

 Правни основ за доношење овог решења садржан је у члану 46. Закона о локалној самоуправи ("Службени гласник РС" број 129/2007, 83/2014 - др.закон, 101/2016 - др.закон, 47/2018 и 111/2021 - др.закон),члана 29. став 7. Уредбе о капиталним пројектима („Службени гласник РС”, број 79/2023), члана 70. Статута Општине Владичин Хан ("Службени гласник Града Врања", број 7/2024- пречишћен текст), члана 30. Одлуке о Општинском већу Општине Владичин Хан ("Службени гласник Града Врања" број 9/2019), и члана 73. Пословника Општинског већа Општине Владичин Хан ("Службени гласник Града Врања", број 31/2020).

 Одредбама члана 20. став. 5 Уредбе прописано је да локалну комисију за капиталне инвестиције образује јединица локалне самоуправе за локалне капиталне пројекте из члана 4. став 4. тачке 3. Уредбе о капиталним пројектима коју чине председник Скупштине општине, председник општине и начелник Општинске управе.

 Одредбама члана 29. став 7. Уредбе о капиталним пројектима прописано је да локална комисија за капиталне инвестиције обавља послове и надлежности комисије за капиталне инвестиције утвђене овом Уредбом осим оне послове и надлежности за које је одредбама ове Уредбе изричито прописано где их обавља искључиво Комисија за капиталне инвестице образоване Одлуком Владе РС.

 Одредбом члана 34. Уредбе прописано је да је јединица локалне самоуправе дужна да образује локалну комисију за капиталне инвестиције из члана 29. став 5. ове Уредбе и да о томе обавести Министарство финансије, без обира на чињеницу да ли у моменту образовања комисије спроводи локалне капиталне пројекте дефинисане Уредбом.

 Комисија представља стално радно тело јединице локалне самоуправе које сагледава и анализира локалне капиталне пројекте и одлучује о њиховом финансирању из средстава буџета општине Владичин Хан.

 Сходно томе предлаже се доношење овог Решења у циљу испуњења законских обавеза прописаних Уредбом.